Értékelés 2018/19 – Férfi felnőtt csapat

Küzdelmes bajnoki évet zárt a Tatai AC férfi felnőtt labdarúgó csapata a megyei első osztályban, a tavaly jelentős átalakuláson átment együttes 12-ik helyen végzett a tabellán. A jövőt a saját nevelésű fiatalokra építjük, bízunk bennük, de a jobb szerepléshez nekik is hinniük kell magukban – értékelte a sportévet Kele Zoltán vezetőedző.

Tatai AC: - A tavaly nyári nagy átalakulás után az őszi szezont a tizenkettedik helyen zártuk, és a bajnokság végén is ebben a pozícióban végeztünk. Mindent egybevetve hogyan értékeled a szezont?
Kele Zoltán vezetőedző: - A személyi állományban komoly változások következtek be. A csapatba, az ugyan tehetséges, de rutintalan U-19-es játékosainkat kellett beépíteni. Levonhatjuk a következtetést, hogy ilyen mértékű átalakulás sajnos, az eredmény rovására megy. A legnagyobb feladat a játékosok hitének, a jobb szereplés reményének az életben tartása volt. Ez csak részben sikerült. Csökkent az edzéslátogatottság, viszont a nagyobb belső feszültségeket tudtuk kezelni. A keret rutinos játékosokkal történő megerősítése szükséges, és továbbra is hinnünk kell a saját nevelésű fiataljainkban. A közösség újraépítése is az elkövetkezendő időszak feladata. Nem engedhetjük meg magunknak az ilyen gyenge szereplést, ez presztízskérdés. Célunk a csapat stabilizálása a megyei első osztályban.

TAC: - A bajnokságban 63 gólt lőttünk, ez a nyolcadik legjobb mutató a mezőnyben. Legeredményesebb játékosunk a 22 éves Zuggó János lett 18 góllal. Hogyan értékeled a támadó szekciót teljesítményét?
Kele Zoltán: - Csapatunk szervezetlensége és fiataljaink rutintalansága azt eredményezte, hogy helyzetkihasználásunk nagyon gyenge volt. A támadásainkat nehezen építettük fel, és ha ellenfeleink kapujáig eljutottunk, ott határozatlanok voltunk. Sokkal több edzésmunkát kellett volna végeznünk a hatékonyságunk érdekében. Mindazonáltal reménysugárt nyújthatnak a szárnyaikat bontogató fiataljaink. Ehhez hinnünk kell bennük, és nekik is magukban.

TAC: - Összesen 80 gólt kaptunk, ezzel csak az egész évben óriási gondokkal küzdő Ácsot és a közvetlenül mögöttünk végzett Nagyigmándot előztük meg. Ezzel együtt nem kaptunk kimagaslóan sok sárga lapot és a kiállítások száma is az elfogadható 5-nél állt meg. Megítélésed szerint a védelem hogyan teljesített?
Kele Zoltán: - Sajnos vannak hiányposztjaink, és ennek a csapatrésznek az összecsiszolása sem következhetett be. A kollektív védekezést még nem tudja végrehajtani a csapat. A védekezésünkből több alapképesség is hiányzott. Mint például: fegyelem, agresszivitás, sebesség. Alázatosan, egymást tisztelve, és kisegítve lehetünk csak eredményesebbek.

TAC: - Milyen igazolásokat/erősítéseket terveztek a nyári szünetben?
Kele Zoltán: - Minden csapatrész megerősítése szükséges! Egy rutinos belső védő, szervező, technikailag képzett irányító középpályás, nagy munkabírással rendelkező védekező középpályás, befejező center, és/vagy szélső támadó mindenképpen nélkülözhetetlen a csapatunkba.

TAC: - Idény közben birtokba vettük az új pályát. Mik az első tapasztalatok, hogyan fogadták a játékosok és a nézők, hogy újra igazi otthonra lelt a Tatai AC labdarúgó szakosztálya?
Kele Zoltán: - Az egész szakosztály nagyon várta már, hogy legyen egy saját birodalmunk, és ne vendégként lépjünk fel saját városunkban. Van még mit tenni az infrastruktúra fejlesztéséért, de ennek is örülünk. Fontos volt már egy, a közösségi élet helyszínét biztosító bázis kialakítása. További cél, hogy sikeresebb szereplésünkkel egyre több tatai szurkolót csábítsunk ki az új helyünkre.